70 ലക്ഷത്തിന്റെ ഡ്രൈഫ്രൂട്സ് മോഷണം: ഒരാള് കൂടി അറസ്റ്റില് ആലുവ: നഗരത്തിലെ ഡ്രൈ ഫ്രൂട്സ് ആന്ഡ് സ്പൈസസ് സ്ഥാപനത്തില് നിന്ന് 70 ലക്ഷം രൂപയുടെ ഭക്ഷ്യവസ്തുക്കള് കടത്തിയ കേസില് ഒരാള്കൂടി അറസ്റ്റില്. കളമശേരി എച്ച്.എം.ടി കോളനിയില് മുതിരക്കാലായില് വീട്ടില് ഇബ്രാഹിംകുട്ടി 54യാണ് ആലുവ പൊലീസിന്റെ പിടിയിലായത്. സംഭവവുമായി ബന്ധപ്പെട്ട് സ്ഥാപനത്തിലെ ഡ്രൈവര് കോഴിക്കോട് പന്തീരങ്കാവ് വെള്ളായിക്കോട് കേക്കായില് വീട്ടില് ഷാനവാസിനെ നേരത്തെ അറസ്റ്റ് ചെയ്തിരുന്നു. ഇയാളുടെ ബന്ധുവാണ് ഇബ്രാഹിംകുട്ടി. മോഷ്ടിക്കുന്ന സാധനങ്ങള് ഇരുവരും ചേര്ന്ന് പാക്കറ്റുകളിലാക്കി ചില്ലറ വില്പ്പനശാലകളില് വില്ക്കുകയായിരുന്നു. സ്റ്റോക്ക് ക്ലിയറന്സുമായി ബന്ധപ്പെട്ട് ഗോഡൗണില് പരിശോധിച്ചപ്പോഴാണ് ലക്ഷകണക്കിന് രൂപയുടെ ബദാം, പിസ്ത, അണ്ടിപരിപ്പ്, ഏലക്ക തുടങ്ങിയവയുടെ കുറവ് കണ്ടെത്തിയത്. തുടര്ന്ന് ആലുവ പൊലീസില് പരാതി നല്കി. പൊലീസിന്റെ അന്വേഷണത്തില് പലപ്പോഴായി ഇയാള് ചാക്ക് കണക്കിന് സാധനങ്ങള് വാഹനത്തില് കടത്തുകയായിരുന്നുവെന്ന് കണ്ടെത്തി. ഒളിവില് പോയ പ്രതിയെ ജില്ലാ പൊലീസ് മേധാവി കെ കാര്ത്തിക്കിന്റെ നേതൃത്വത്തില് പ്രത്യേക ടീം രൂപീകരിച്ച് വാഗമണ്ണില് നിന്നുമാണ് പിടികൂടിയത്. ആലുവ എസ്.എച്ച്.ഒ സി.എല് സുധീര്,എസ്.ഐ മാരായ ആര്.വിനോദ്, കെ.എസ്.വാവ, സി.പി.ഒ മാരായ മാഹിന് ഷാ അബൂബക്കര്, എച്ച്.ഹാരിസ്, മുഹമ്മദ് അമീര്, തുടങ്ങിയവരും അന്വേഷണ സംഘത്തില് ഉണ്ടായിരുന്നു.